b'\n_START_ARTICLE_\nKarl J\xc3\xa4ger\n_START_PARAGRAPH_\nKarlas J\xc4\x97geris (vok. Karl J\xc3\xa4ger; 1888\xc2\xa0m. rugs\xc4\x97jo 20 d., \xc5\xa0afhauzene, \xc5\xa0veicarijoje\xc2\xa0\xe2\x80\x93 1959\xc2\xa0m. bir\xc5\xbeelio 22 d., Hoenasperge, Vakar\xc5\xb3 Vokietijoje)\xc2\xa0\xe2\x80\x93 SS \xc5\xa1tandartenfiureris, 3/A operatyvinio b\xc5\xabrio vadas, vienas i\xc5\xa1 Holokausto kaltinink\xc5\xb3.\n_START_SECTION_\nBiografija\n_START_PARAGRAPH_\nPirmojo pasaulinio karo metu jam buvo \xc4\xafteiktas pirmos klas\xc4\x97s gele\xc5\xbeinis kry\xc5\xbeius. 1923\xc2\xa0m. jis \xc4\xafstojo \xc4\xaf Naci\xc5\xb3 partij\xc4\x85 (Eil. nr. 359269), o 1932\xc2\xa0m. \xc4\xaf SS (Eil. nr. 62823). Buvo paskirtas tarnybon Liudvigsburge, 1935\xc2\xa0m. perkeltas \xc4\xaf Ravensburg\xc4\x85, 1938\xc2\xa0m. \xc4\xaf Miunster\xc4\xaf, kur tapo vietinio \xc5\xbevalgybos organizacijos Sicherheitsdienst (SD) posto vir\xc5\xa1ininku. Invazijos \xc4\xaf Nyderlandus metu. 1940\xc2\xa0m. rugs\xc4\x97jo 1 d. jisai buvo paskutin\xc4\xaf kart\xc4\x85 paauk\xc5\xa1tintas iki SS \xc5\xa1tandartenfiureris. 1941\xc2\xa0m. gegu\xc5\xbe\xc4\x97s 10 m. paskirtas 3/A operatyvinio b\xc5\xabrio vadu.\n_START_SECTION_\nNaci\xc5\xb3 okupuotoje Lietuvoje\n_START_PARAGRAPH_\n1941\xc2\xa0m. bir\xc5\xbeelio 17 d. dalyvavo Vyriausiojo reicho saugumo valdyboje vykusiame pasitarime, kuriame buvo apibr\xc4\x97\xc5\xbetos SS operatyvini\xc5\xb3 grupi\xc5\xb3 bei saugumo policijos ir SD vad\xc5\xb3 funkcijos numatytame kare prie\xc5\xa1 Soviet\xc5\xb3 S\xc4\x85jung\xc4\x85._NEWLINE_Nuo 1941\xc2\xa0m. bir\xc5\xbeelio m\xc4\x97n. iki 1943\xc2\xa0m. rugs\xc4\x97jo m\xc4\x97n. 15 d. i\xc5\xa1 Kauno vadovavo Sicherheitsdienst 3/A operatyvinio b\xc5\xabrio vykdytoms \xc5\xbeudyn\xc4\x97ms. Jis tuo metu vadovavo Lietuvos \xc5\xbeyd\xc5\xb3 i\xc5\xa1\xc5\xbeudymui, kur\xc4\xaf vykd\xc4\x97 ypa\xc4\x8d jam pavaldus Hamano skrajojantis b\xc5\xabrys talkininkaujant Lietuvos saugumo policijai ir Tautinio darbo apsaugos batalionui. I\xc5\xa1liko kai kurios jo i\xc5\xa1samios \xc5\xbeudyni\xc5\xb3 ataskaitos, viena j\xc5\xb3\xc2\xa0\xe2\x80\x93 detali 1941\xc2\xa0m. 3/A operatyvinio b\xc5\xabrio veiklos ataskaita, dar \xc5\xbeinoma kaip J\xc4\x97gerio ataskaita._NEWLINE_Karo prad\xc5\xbeioje su 3/A operatyviniu b\xc5\xabriu kelias dienas i\xc5\xa1buvo Panev\xc4\x97\xc5\xbeyje, paskui bir\xc5\xbeelio m\xc4\x97n. 29 d. atvyko \xc4\xaf Kaun\xc4\x85. Nutrauk\xc4\x97 kai kuri\xc5\xb3 lietuvi\xc5\xb3 savival\xc4\x99. I\xc5\xa1sikviet\xc4\x97 leitenant\xc4\x85 Broni\xc5\xb3 Nork\xc5\xb3 \xc4\xaf savo \xc4\xafstaig\xc4\x85 ir nurod\xc4\x97 savo veiksmus derinti su gestapo vadovu SS haupststurmfuehrer dr. Heinrichu Schmitzu arba SS obersturmfuehrer Joachimu Hamanu. Liepos 2 d. i\xc5\xa1 d. E. Ehrlingeriu per\xc4\x97m\xc4\x97 saugumo policijos funkcijas Lietuvoje. _NEWLINE_Kauno burmistras Kazys Pal\xc4\x8diauskas savo prisiminimuose tvirtino, \xe2\x80\x9ePats J\xc4\x97geris organizuodavo \xc5\xbeyd\xc5\xb3 \xc5\xa1audymus, pats J\xc4\x97geris siunt\xc4\x97 savo vokie\xc4\x8dius \xc5\xa1audyti ir prie j\xc5\xb3, turb\xc5\xabt, priskirdavo lietuvius. Nebuvo taip, kad J\xc4\x97geris vienus lietuvius si\xc5\xb3st\xc5\xb3, arba savanori\xc5\xa1kai kas i\xc5\xa1 lietuvi\xc5\xb3 eit\xc5\xb3. Tie, kurie buvo siun\xc4\x8diami, buvo J\xc4\x97gerio \xc4\xafsakymu siun\xc4\x8diami. N\xc4\x97 viena lietuvi\xc5\xa1ka \xc4\xafstaiga neorganizavo \xc5\xa1audymo.\xe2\x80\x9c Istorikas Ar\xc5\xabnas Bubnys i\xc5\xa1tyr\xc4\x97, kad Lietuvos saugumo policijos vadas Vytautas Reivytis i\xc5\xa1 Kauno nurodydavo vietovi\xc5\xb3 policij\xc5\xb3 vadams kaip \xc5\xbeydus surinkti, laikyti ir palau\xc5\xbeti, ir kartais lietuviai juos i\xc5\xa1\xc5\xbeudydavo vokie\xc4\x8diams nedalyvaujant._NEWLINE_Istorikas Knut Stang apib\xc5\xabdina Karl\xc4\x85 J\xc4\x97ger\xc4\xaf kaip negab\xc5\xb3, girtuokliaujant\xc4\xaf ir pasiry\xc5\xbeus\xc4\xaf nustebinti savo vadovus._NEWLINE_1942\xc2\xa0m. rugs\xc4\x97jo 3 d. jisai reikalavo, kad vis\xc5\xb3 lietuvi\xc5\xb3 saugumo kalini\xc5\xb3 bylos baigus tardym\xc4\x85 ir paskyrus bausm\xc4\x99 b\xc5\xabt\xc5\xb3 perduotos tvirtinti jam arba jo \xc4\xafstaigos II F skyriui, kuris visada paskirdavo didesn\xc4\x99 bausm\xc4\x99. _NEWLINE_Nuo 1941\xc2\xa0m. gruod\xc5\xbeio 3 d. iki 1943\xc2\xa0m. rugs\xc4\x97jo 15 d. jisai Lietuvos generalin\xc4\x97je srityje buvo saugumo policijos ir SD vadas. Jam pakriko nervai, i\xc5\xa1ry\xc5\xa1k\xc4\x97jo jo jautrumas akcijose prie\xc5\xa1 \xc5\xbeydus ir kovose su sovietiniais partizanais. Buvo atleistas i\xc5\xa1 pareig\xc5\xb3 ir i\xc5\xa1si\xc5\xb3stas \xc4\xaf Vokietij\xc4\x85 gydytis.\n_START_SECTION_\nPo karo\n_START_PARAGRAPH_\nPasibaigus karui, J\xc4\x97geriui pavyko pasprukti nuo S\xc4\x85junginink\xc5\xb3 prisidengus netikru vardu ir likti nepasteb\xc4\x97tam iki 1959\xc2\xa0m. kovo m\xc4\x97n., kai buvo rasta jo ataskait\xc5\xb3. Jis buvo suimtas ir pasodintas \xc4\xaf Hoenaspergo kal\xc4\x97jim\xc4\x85, kur belaukdamas teismo proceso pasikor\xc4\x97._NEWLINE_Savo prie\xc5\xa1mirtiniame lai\xc5\xa1ke tardytojams tvirtino, \xe2\x80\xa6kad niekad nepripa\xc5\xbeinau teisingu \xc5\xbeyd\xc5\xb3 su\xc5\xa1audymus ir kad karo metu buvau paskirtas \xc4\xaf savo pareigas prie\xc5\xa1 savo \xc4\xafsitikinimus. Niekada neliepiau \xc5\xa1audyti \xc5\xbeyd\xc5\xb3, niekad ne\xc4\xafsakiau vykdyti egzekucij\xc5\xb3, tepadeda man Dievas. Ne\xc4\xafvykd\xc5\xbeiau jokio nusikaltimo\xe2\x80\xa6'